《题陆履素使君两朝八命册二十四韵》
明代·胡应麟

黼黻开金殿，丝纶下玉除。苍龙双御极，紫凤八衔书。

睿藻飞岩穴，天恩湛里闾。虹蜺悬巨轴，驷马集高车。

五世环投雀，三朝佩映鱼。机云人望切，逊抗吏才舒。

试县催凫舄，专城列隼旟。朱弦鸣淅沥，黄绶曳清虚。

盐铁初裁论，缗钱乍榷储。桓宽文彩耀，刘晏策筹摅。

煮海心聊系，看山兴自如。登坛携大笔，倒屣纳长裾。

雪夜船移戴，风晨榻挂徐。名流饶吐握，寒士极吹嘘。

西竺时参梵，南屏或叩渔。蛟宫镵锦贝，鹫岭簇璚琚。

河内贤劳剧，淮阳岁月除。达人齐久近，明主惜居诸。

云雾披丹阙，奎躔焕石渠。殊荣乔梓并，远思蓼莪舒。

棘寺骞腾外，槐堂盼望馀。千秋未央诏，永永贲幽墟。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。